**การจัดชุมนุม (Club) ของศูนย์การเรียนรู้แบบพึ่งตนเอง (Self-Access Learning Centre: SALC)**

การจัดชุมนุมถือว่าเป็นรูปแบบหนึ่งของการให้ความรู้หรือการจัดประสบการณ์ให้ผู้เรียน เพื่อส่งเสริมคนเก่งที่มีพื้นฐานทางภาษาดี และช่วยสนับสนุนเป็นกำลังใจให้คนเรียนอ่อนที่มีพื้นฐานทางภาษาน้อย ได้รับแรงกระตุ้นเป็นการจุดประกายเพื่อให้สามารถพัฒนาตนเองได้ดียิ่งขึ้นต่อไป โดยผู้เรียนจะได้รับรางวัลอย่างน้อยเป็นคะแนนซึ่งสามารถนำไปรวมกับคะแนนส่วนอื่นๆในวิชาหลักที่กำลังเรียนอยู่

นอกจากนั้นการได้เข้าร่วมชุมนุม ยังเป็นการเปลี่ยนบรรยากาศจากการเรียนในห้องเรียนปกติ ไปสู่การเรียนรู้ในบรรยากาศแปลกใหม่ ครูคนใหม่ เพื่อนใหม่ๆ ซึ่งอาจทำให้ผู้เรียนเปลี่ยนมุมมองหรือทัศนคติต่อการเรียนภาษาและนำไปสู่การเปลี่ยนแปลงพฤติกรรมการเรียน(รู้)ที่ดีขึ้นอีกด้วย

**ข้อคิดจากการจัดชุมนุม**

เมื่อการจัดชุมนุมเป็นรูปแบบหนึ่งของการจัดประสบการณ์ให้แก่ผู้เรียน ดังนั้นจึงควรคำนึงถึงประเด็นต่างๆ ดังนี้

1. ผู้เข้าร่วมควรได้รับโอกาสฝึกประสบการณ์ทั้งทักษะภาษา (Language Skills) และทักษะการเรียน (Study Skills) ร่วมกันไป ไม่ทางตรงก็ทางอ้อม เช่น การแนะนำตนเอง การจำชื่อเล่นของเพื่อนใหม่ในกลุ่ม การเล่าเรื่องที่ผูกขึ้นมากจากคำที่ได้ยิน การช่วยกันสร้างประโยคยาวเรียงเป็นรายตัว การแสดงเป็นภาษากาย และการจดบันทึกง่ายๆ เป็นต้น

2. ไม่ควรมุ่งเน้นเนื้อหาด้านใดด้านหนึ่งโดยเฉพาะ แต่ควรคำนึงถึงความยากง่าย และความเหมาะสมกับผู้เรียนร่วมกลุ่มที่มาจากชั้นปีและมีพื้นฐานต่างกัน นอกจากนั้นต้องจัดให้เหมาะสมกับเวลาที่จำกัดประมาณ 1 ชั่วโมง และควรจัดเป็นชุดหรือหัวข้อ (Topic) ที่สามารถดำเนินการจัดกิจกรรมให้สำเร็จภายในเวลาที่มีอยู่

3. การจัดกิจกรรมควรมีความยืดหยุ่นและสามารถเปลี่ยนแปลงไปตามจำนวนผู้เข้าร่วมชุมนุมซึ่งอาจมีมากบ้าง น้อยบ้าง และยืดหยุ่นตามเวลาที่จำกัดซึ่งไม่สามารถกำหนดตายตัวได้

4. เลือกหรือกำหนดสถานที่หรือห้องที่เหมาะสมกับลักษณะกิจกรรมของชุมนุม เช่นห้องเรียน ห้องประชุมย่อย ลานใต้อาคาร และสนามเป็นต้น ทั้งนี้รวมถึงการเลือกและจัดเตรียมอุปการณ์หรือสื่อการเรียนรู้ต่างๆ ซึ่งขึ้นอยู่กับลักษณะหรือรูปแบบของการจัดกิจกรรมในชุมนุมนั้นๆ

***เกี่ยวกับผู้เขียน:*** *ประสิทธิ์ มูซอ*

* *อดีตอาจารย์ประจำอิสลามวิทยาลัยแห่งประเทศไทย*
* *(MA in Applied Linguistic (Resource-Based Learning), Diploma in Resource-Based Learning)*
* *อาจารย์ผู้ร่วมจัดกิจกรรม club ของศูนย์การเรียนรู้แบบพึ่งตนเอง คณะศิลปศาสตร์ มจธ.*
* *อาจารย์พิเศษคณะศิลปศาตร์ มจธ.*